Diari Oficial de la Generalitat Valenciana


Sumari del DOGV 5070, del 12-08-2005 (2005/9424)

ORDE de 26 de juliol de 2005, de la Conselleria de Cultura, Educació i Esport, per la qual es convoquen els XXIV Jocs Esportius de la Comunitat Valenciana per a xiquets i jóvens en edat escolar, i s'aproven les bases per les quals es regiran estos.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5070

Data del DOGV
:   12-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9424


Data del document
:   26-07-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * espectacle esportiu
    * associació
    * jove
    * organització esportiva
    * educació física
    * centre d'ensenyament
    * xiquet

ORDE de 26 de juliol de 2005, de la Conselleria de Cultura, Educació i Esport, per la qual es convoquen els XXIV Jocs Esportius de la Comunitat Valenciana per a xiquets i jóvens en edat escolar, i s'aproven les bases per les quals es regiran estos. [2005/9424]
  
D'acord amb el que disposa l'Estatut d'Autonomia de la Comunitat Valenciana en l'article 31.28, l'esport és competència exclusiva de la Generalitat Valenciana.
  
La Llei 4/1993 de la Generalitat Valenciana, de l'Esport a la Comunitat Valenciana, establix, com un dels principis rectors que han de presidir l'actuació de les administracions públiques, que s'ha de garantir la pràctica esportiva com a factor que millora la salut, augmenta la qualitat de vida i el benestar social, i contribuïx a la formació i al desenvolupament integral de la persona (art. 2.c). A més, esta norma atribuïx a l'administració esportiva i educativa de la Generalitat l'obligació de vetlar perquè l'ensenyament físic i esportiu als centres escolars es convertisca en una autèntica educació física i esportiva, encaminada a l'educació integral de la persona. Correspon a l'administració de la Generalitat Valenciana atorgar el suport a les activitats esportives d'àmbit escolar.
  
Així mateix, entre les línies generals d'actuació de la Generalitat Valenciana que s'establixen en l'article 3 de la Llei 4/1993, està «la coordinació d'actuacions administratives en matèria d'esport, turisme i oci amb vista a un major desenvolupament d'estos a la Comunitat Valenciana».
  
Els Jocs Esportius de la Comunitat Valenciana proposen una adaptació del fenomen competitiu que servisca com a complement a la mateixa activitat esportiva que desenvolupen els jóvens en edat escolar a través de les diferents entitats, i que tinga en compte els valors formatius i constructors de la personalitat que han de considerar-se en estes edats.
  
Així mateix, han de comprendre trobades esportives que faciliten la pràctica esportiva dels discapacitats físics, psíquics, i sensorials, i adaptar l'activitat quan siga convenient.
  
En l'organització dels Jocs Esportius de la Comunitat Valenciana hi col·laboraran els ajuntaments i federacions esportives dins dels seus respectius àmbits d'actuació i competències.
  
Per tot això, a proposta de la Secretaria Autonòmica d'Esport, fent ús de les facultats que em conferix l'article 35 de la Llei 5/1983, de 30 de desembre, del Govern Valencià,
  
ORDENE
  
Apartat únic
  
Convocar els XXIV Jocs Esportius de la Comunitat Valenciana i aprovar les bases que els regiran, incloent-hi els models dels fulls d'inscripció, que figuren en l'annex de la present orde.
  
DISPOSICIONS FINALS
  
Primera
  
S'autoritza el secretari autonòmic d'Esport per a dictar els actes i les resolucions que siguen necessaris per a l'execució de la present orde, així com també per a interpretar, desenvolupar i modificar les bases que se citen en l'annex adjunt, quan les circumstàncies així ho aconsellen per a l'adequat desenvolupament i organització de l'activitat.
  
Segona
  
La present orde produirà efectes des de l'endemà de la seua publicació en el Diari Oficial de la Generalitat Valenciana.
  
D'acord amb el que establixen els articles 107,116, i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 26 de juliol de 2005
  
El conseller de Cultura, Educació i Esport
  
ALEJANDRO FONT DE MORA TURÓN
  
ANNEX
  
BASES GENERALS
  
1.Participants
  
1.1 Entitats: Podran sol·licitar la participació en els XXIV Jocs Esportius de la Comunitat Valenciana els centres d'ensenyança, clubs esportius, associacions o altres entitats legalment constituïdes la seu social dels quals es trobe dins del territori de la Comunitat Valenciana. Les entitats podran inscriure esportistes, tècnics i delegats que complisquen els requisits establits en les bases 1.2 i 1.3.
  
1.1.1 Esportistes: Podran participar en els XXIV Jocs Esportius de la Comunitat Valenciana els esportistes nascuts entre l'1 de gener de 1987 i el 31 de desembre de 1999.
  
1.1.2 Tècnics i delegats: Els tècnics i delegats de les entitats i equips participants en els XXIV Jocs Esportius de la Comunitat Valenciana hauran de ser majors d'edat, i com a responsables dels esportistes participants, amb la suficient capacitació per inculcar-los els valors que propugnen els Jocs Esportius. Es recomana que posseïsquen la titulació esportiva i/o acadèmica adequada.
  
2. Esports convocats
  
Estarà oberta la inscripció a tots els esports amb federació autonòmica legalment constituïda, sempre que complisca un mínim de participants per a poder realitzar la competició, d'acord amb el que s'estipula en la present orde per a cada un dels esports i fases.
  
En la categoria prebenjamí exclusivament es convocarà la modalitat multiesport. En la categoria benjamí i aleví es podrà convocar la modalitat multiesport juntament amb altres modalitats esportives d'acord amb les especificacions establides en la base 5.1.3.
  
En cas de discapacitats físics, psíquics i sensorials, els esports, categories, nivells, fases de competició i calendaris es determinaran segons les inscripcions que es realitzen, així com segons les necessitats dels practicants.
  
Les modalitats de futbol 11 i futbol sala es regiran exclusivament pel que disposen les bases 7.1.3 i 7.1.4, així com per les bases de competició corresponents.
  
Un esportista no podrà participar en més d'una competició dels Jocs Esportius de la Comunitat Valenciana en el mateix dia.
  
3. Categories
  
Les categories seran les següents:
  
 Nascuts en
  
Prebenjamí Masculina /mixta (1) Femenina 1998/ 1999
  
Benjamí Masculina /mixta (1) Femenina 1996/ 1997
  
Aleví Masculina /mixta (1) Femenina 1994/ 1995
  
Infantil Masculina Femenina 1992/ 1993
  
Cadet Masculina Femenina 1990/ 1991
  
Juvenil (2) Masculina Femenina 1987/ 1988/ 1989
  
(1) En la fase provincial, els equips mixtos s'integraran en les competicions masculines.
  
(2) La categoria juvenil es programarà exclusivament per a esportistes que no tinguen, en la mateixa temporada, llicència federada en el mateix esport, i exclusivament en l'àmbit municipal.
  
En la categoria infantil, cadet i juvenil, de manera excepcional, en el supòsit que un esportista no puga inscriure's en algun equip del seu mateix sexe a causa de la inexistència d'inscripcions en el seu municipi, es permetrà que s'integre en un altre equip de diferent sexe, i passarà a disputar la competició masculina.
  
4. Nivell De Competició
  
Amb caràcter general, les competicions presenten un nivell únic (nivell promoció).
  
Excepcionalment, en modalitats esportives que així ho requerisquen es preveurà la possibilitat de participació en dos nivells de competició: nivell de promoció i nivell d'iniciació al rendiment.
  
Per a la present edició dels Jocs Esportius es convoca el Nivell d'Iniciació al Rendiment en els esports i les categories següents:
  
Basquetbol Infantil i cadet/ masculí i femení
  
Handbol Infantil i cadet/ masculí i femení
  
Rugbi Infantil i cadet/ masculí
  
Voleibol Infantil i cadet/ masculí i femení
  
El nivell d'iniciació al rendiment presenta un objectiu més competitiu que el de promoció, més adaptat pel seu nivell i organització a clubs, associacions esportives i centres educatius que pel seu nivell i estructura organitzativa així ho aconsellen.
  
L'adscripció al nivell d'iniciació al rendiment estarà condicionada a criteris tècnics establits entre la federació respectiva i la Secretaria Autonòmica d'Esport i detallats en les bases específiques d'estos esports, i s'admetrà un únic equip per entitat i categoria.
  
5. Àmbit de la competició
  
5.1 Municipal i intermunicipal.
  
5.1.1 Competicions i trobades municipals, organitzades pels corresponents ajuntaments per a totes les categories. Els ajuntaments decidiran les modalitats esportives i les categories que organitzen d'acord amb la demanda esportiva.
  
Els ajuntaments informaran, per escrit i d'acord amb la base 7.1.5, de les inscripcions registrades, així com de les fases de competició organitzades, la Direcció Territorial corresponent.
  
Es considera fase municipal aquella que comporta una celebració de trobades o competició esportiva periòdica i de duració prolongada, amb una participació mínima de quatre equips per esport i categoria i que pertanguen a tres o més entitats.
  
5.1.2 Competicions i trobades intermunicipals. Els ajuntaments, mancomunitats o qualsevol institució pública supramunicipal podran ser organitzadores de competicions que acullen participants de diversos municipis.
  
Els equips d'aquelles entitats que, a pesar que en la seua localitat s'organitza la competició municipal, desitgen jugar des d'un principi en un altre àmbit de competició perquè la competició municipal no s'ajusta a les seues necessitats competitives, podran sol·licitar-ho a través del seu ajuntament a la corresponent comissió provincial, que serà la que decidisca en última instància la conveniència de participar en l'àmbit de competició sol·licitat.
  
5.1.3 En l'àmbit municipal o intermunicipal, en les categories prebenjamí, benjamí i aleví, tenint en compte les característiques especials del desenvolupament evolutiu dels xiquets/es pertanyents a estes edats, els ajuntaments o les institucions públiques supramunicipals, en el marc de les seues competències, podran introduir el «multiesport» com a modalitat esportiva adaptada, basada en la pràctica de diversos esports amb caràcter individual i col·lectiu, adequant les normes i les característiques de joc a les necessitats de les edats, amb l'objecte d'evitar una especialització esportiva precoç. La introducció d'esta modalitat per part dels ajuntaments o les institucions públiques supramunicipals no tindrà en cap cas caràcter normatiu per part de la Secretaria Autonòmica d'Esport, i requerirà la presentació del projecte per part de l'ajuntament que desitge organitzar la modalitat, en la Secció d'Esports de la Direcció Territorial de Cultura, Educació i Esport corresponent de la seua província.
  
5.1.4 De les competicions municipals i intermunicipals, es classificaran per a la competició provincial segons el barem següent:
  
 Nre. d'equips per esport i categoria Inscripció màxima per a
  
 en competició municipal Competició provincial
  
 o intermunicipal
  
 0-20 7
  
 50-59 4
  
 18 o més 3
  
Les institucions públiques organitzadores comunicaran els equips classificats a la Secció d'Esports de la Direcció Territorial de Cultura, Educació i Esport corresponent, que marcarà el termini màxim de presentació d'aquells.
  
5.2 Àmbit provincial: per a la categoria aleví, infantil i cadet. Serà organitzat per les comissions provincials per als esportistes i equips classificats de les diferents competicions municipals i intermunicipals segons el barem recollit en el punt 5.1.4, i per als esportistes i equips que no s'han integrat en competició municipal.
  
5.3 Àmbit autonòmic: per a la categoria infantil i cadet. Serà organitzat per la Comissió Autonòmica d'acord amb les bases de competició específiques de cada modalitat esportiva.
  
En les modalitats esportives i categories en què s'organitza la competició del nivell d'iniciació al rendiment, seran els equips i/o esportistes d'estes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.
  
Excepcionalment, quan la inscripció en el nivell d'iniciació al rendiment siga considerada insuficient per la Comissió Autonòmica, i a l'efecte de designar els equips assistents a la final autonòmica, es podran disputar eliminatòries amb equips finalistes en el nivell de promoció.
  
En modalitats individuals, haurà d'existir un mínim de cinquanta inscripcions pertanyents almenys a sis entitats esportives i dos províncies diferents. No es consideraran en este còmput les federacions esportives autonòmiques de la Comunitat Valenciana.
  
Excepcionalment, es podran realitzar campionats autonòmics de modalitats esportives que no complisquen els requisits exposats en el paràgraf anterior quan la Comissió Autonòmica ho considere oportú pel seu interés social i de promoció esportiva.
  
6. Organització
  
6.1 Els XXIV Jocs Esportius de la Comunitat Valenciana es desenvoluparan des de setembre del 2005 fins a juliol de 2006. En aquelles modalitats esportives que, per les seues característiques especials, existisca variació sobre els mesos esmentats, es reflectirà això en les bases de competició corresponents.
  
Les bases específiques de competició de cada una de les modalitats esportives s'establiran de comú acord amb la federació esportiva corresponent. Estes bases estaran a disposició de les persones interessades en la pàgina web de la Secretaria Autonòmica d'Esport (www.cult.gva.es/dgd/), en les seccions d'esports de les direccions territorials de Cultura, Educació i Esport d'Alacant, Castelló i València, i en les seus de les corresponents federacions autonòmiques.
  
6.2 Per a l'organització i control dels mencionats Jocs Esportius, es constituiran les comissions següents:
  
- La Comissió Autonòmica, que serà l'encarregada de l'exercici de l'activitat en el seu àmbit de competència i estarà integrada per representants de les institucions o òrgans següents: la Secretaria Autonòmica d'Esport, les federacions esportives designades per la Secretaria Autonòmica d'Esport implicades en jocs esportius, les tres direccions territorials de Cultura, Educació i Esport, i actuant com a secretari de la Comissió el cap de la Secció d'Extensió Esportiva de la Secretaria Autonòmica d'Esport.
  
La Comissió Autonòmica estarà presidida pel titular de la Secretaria Autonòmica d'Esport i tindrà la seu on la tinga aquell òrgan.
  
- Les comissions provincials a Alacant, Castelló i València, que seran les encarregades de l'exercici de l'activitat en el seu àmbit de competència, estaran integrades per representants de la Direcció Territorial de Cultura, Educació i Esport i per representants de les federacions esportives implicades en els Jocs Esportius de la Comunitat Valenciana. Actuarà com a president d'estes un funcionari de la Secció d'Esports, que serà designat pel director territorial de Cultura, Educació i Esport respectiu.
  
La comissió autonòmica i la provincial s'ajustaran en el seu funcionament al que disposa la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Inscripcions i documentació
  
7.1 Inscripcions
  
7.1.1 Per a poder participar, l'entitat interessada haurà de formalitzar la inscripció, presentant la documentació següent:
  
- Full d'inscripció en els Jocs Esportius de la Comunitat Valenciana, un de diferent per equip, esport i categoria en esports d'associació o un per entitat, esport i categoria en els esports individuals, omplit en tots els apartats. Serà proporcionat en els llocs d'inscripció que es determinen en el punt 7.1.2, i a través de la pàgina web de la Secretaria Autonòmica d'Esport: www.cult.gva.es/dgd/ (annex 1 de la present orde).
  
- Llicència dels Jocs Esportius de la Comunitat Valenciana. Esta llicència serà gratuïta i l'única vàlida per a participar en els Jocs Esportius de la Comunitat Valenciana. Serà proporcionada en els llocs d'inscripció que es determinen en el punt 7.1.2.
  
L'entitat que no presente la documentació prevista en este apartat no podrà participar en la present edició dels Jocs Esportius de la Comunitat Valenciana.
  
7.1.2 Es podran formalitzar inscripcions en els terminis i llocs següents:
  
2.7.4.3 Esports d'associació, nivell de promoció, per a totes les categories, la inscripció es realitzarà en l'ajuntament corresponent, amb data límit 21 d'octubre de 2005.
  
5.6.6.5 Esports d'associació, nivell d'iniciació al rendiment, indicats en la base quatre, es realitzarà en les seccions d'esports de les direccions territorials de Cultura, Educació i Esport corresponents a la seua província, amb data límit 30 de setembre de 2005.
  
7.9.5.6 Esports individuals, nivell de promoció, per a totes les categories, la inscripció es realitzarà en l'ajuntament corresponent, com a mínim, amb vint (20) dies d'antelació a la realització de la primera competició.
  
7.1.3 En la modalitat de futbol 11, els equips hauran d'inscriure's en els ajuntaments, que podran organitzar la corresponent fase municipal, de manera que la competició finalitzarà en este àmbit.
  
7.1.4 La modalitat de futbol sala presentarà un nivell únic de competició. Les entitats que participen en futbol sala en els XXIV Jocs Esportius de la Comunitat Valenciana hauran de formalitzar la inscripció en el seu corresponent ajuntament amb data límit de 21 d'octubre de 2005, i presentant la documentació que referix en el punt 7.1.1. No s'hi inscriuran jugadors que posseïsquen llicència federada en qualsevol modalitat de futbol per a la temporada 2005/2006.
  
7.1.5 Cada ajuntament enviarà a la Secció d'Esports de la Direcció Territorial de Cultura, Educació i Esport de la seua província, almenys quinze dies abans del començament de les activitats i amb data límit de 29 d'octubre de 2005 per a esports d'associació, degudament diligenciada, la documentació següent:
  
- Dos còpies de cada un dels fulls d'inscripció dels Jocs Esportius de la Comunitat Valenciana que s'hagen presentat en l'ajuntament amb el pertinent vistiplau i data d'entrada.
  
- Calendari de la competició municipal en cas que s'organitze. En cas d'organitzar multiesport, s'haurà de remetre, a més, el projecte de l'activitat a realitzar.
  
- Relació dels esports i dels equips en què no es puga organitzar competició en categoria aleví, infantil i cadet, i si és el cas, dels equips que a pesar de tindre competició municipal sol·liciten jugar en un altre àmbit de competició.
  
D'estos tres documents se'n quedarà una còpia l'ajuntament. Les entitats inscrites guardaran una còpia del full d'inscripció dels Jocs Esportius de la Comunitat Valenciana que presenten.
  
Els ajuntaments que en la data indicada no remeten la documentació sol·licitada, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat Valenciana no assumirà cap responsabilitat derivada de l'organització de la fase municipal.
  
7.1.6 La inscripció en els Jocs Esportius suposa l'acceptació d'esta orde i de la seua normativa general, a més del coneixement i de l'acceptació de les bases de competició de la modalitat esportiva en què es trobe inscrit per a la present convocatòria.
  
7.2 Documentació
  
7.2.1 En les trobades dels Jocs Esportius, segons l'àmbit de competició, els esportistes, tècnics i delegats que hi participen hauran de presentar la documentació següent:
  
Àmbit de competició municipal i intermunicipal:
  
- Full d'inscripció dels Jocs Esportius de la Comunitat Valenciana.
  
- Llicència dels Jocs Esportius de la Comunitat Valenciana.
  
Àmbit de competició provincial
  
- Full d'inscripció dels Jocs Esportius de la Comunitat Valenciana.
  
- Llicència dels Jocs Esportius de la Comunitat Valenciana validada per les seccions d'esports de les direccions territorials de Cultura, Educació i Esport, segons s'estipula en el punt 7.2.2.
  
Àmbit de competició autonòmic
  
- Full d'inscripció dels Jocs Esportius de la Comunitat Valenciana.
  
- Llicència dels Jocs Esportius de la Comunitat Valenciana validada per les seccions d'esports de les direccions territorials de Cultura, Educació i Esport, segons s'estipula en el punt 7.2.3 i 7.2.4.
  
7.2.2 Els esportistes de categoria infantil i cadet que s'incorporen a la competició d'àmbit provincial segons el que establix el punt 5.2 hauran de validar en les corresponents Seccions d'Esports de les territorials de Cultura, Educació i Esport, les llicències esportives. Per a això, hauran de presentar el full d'inscripció dels Jocs Esportius de la Comunitat Valenciana i els documents originals o les fotocòpies acarades del DNI o del passaport individual (els estrangers presentaran el passaport individual o la targeta de resident). Un mateix esportista no podrà diligenciar llicències per més d'una entitat en la mateixa modalitat esportiva.
  
7.2.3 Els esportistes que participen en el nivell d'iniciació al rendiment hauran de validar en les corresponents seccions d'esports de les direccions territorials de Cultura, Educació i Esport les llicències esportives abans de la celebració del primer partit que s'establisca en el calendari. Per a això, hauran de presentar el full d'inscripció en els Jocs Esportius de la Comunitat Valenciana i els documents originals o les fotocòpies acarades del DNI o el passaport individual (els estrangers presentaran el passaport individual o la targeta de resident).
  
7.2.4 En les finals autonòmiques, la documentació obligatòria a presentar serà:
  
- Full d'inscripció en els Jocs Esportius de la Comunitat Valenciana.
  
- Llicència dels Jocs Esportius de la Comunitat Valenciana (validada per la corresponent secció d'esports).
  
- Document nacional d'identitat o passaport individual (els estrangers hauran de presentar el passaport individual o la targeta de resident). Els documents mencionats hauran de ser els originals.
  
La no-presentació d'esta documentació impedirà l'acreditació de l'esportista i, per consegüent, la seua participació en les finals autonòmiques del jugador/a no acreditat.
  
7.2.5 Esta documentació haurà de posar-se a disposició dels àrbitres, jutges, representants federatius i de la Conselleria de Cultura, Educació i Esport, sempre que siga requerida.
  
8. Composició dels equips
  
8.1 Composició numèrica dels equips: la composició màxima dels equips serà:
  
(1) El nombre serà d'esportistes, i si este nombre es reduïra, no podrà ser substituït en cap cas per altres persones (delegat, entrenador, massatgista, etc).
  
En les altres modalitats esportives, el nombre màxim de jugadors serà especificat en les bases de la competició.
  
9. Assistència sanitària i assegurances
  
9.1 La Conselleria de Sanitat prestarà atenció mèdica sanitària a través dels seus centres i institucions sanitàries, amb tots els dispositius existents en la xarxa pública, als esportistes, entrenadores, delegats i organitzadors que patisquen qualsevol lesió de caràcter esportiu durant la participació en els Jocs Esportius de la Comunitat Valenciana.
  
Per a poder ser beneficiari de les prestacions mencionades en el paràgraf anterior, s'haurà de formalitzar la corresponent inscripció en els Jocs Esportius de la Comunitat Valenciana convocats per la Conselleria de Cultura, Educació i Esport, i s'haurà de disposar de la llicència esportiva dels Jocs Esportius degudament diligenciada.
  
No obstant això, en aquells supòsits en què el participant lesionat estiga federat, es liquidarà l'import de l'assistència a càrrec de la respectiva mútua esportiva.
  
9.2 La Mutualitat General Esportiva cobrirà l'assistència mèdica continuada, posterior a la prestada en primera instància per la Conselleria de Sanitat, derivada d'accident esportiu que puguen patir els esportistes, entrenadors, organitzadors i delegats que participen en els XXIV Jocs Esportius de la Comunitat Valenciana, d'acord amb el Reial Decret 849/1993 de 4 de juny, del Ministeri d'Educació i Ciència, així com també cobrirà la responsabilitat civil per accions o omissions en l'exercici de les funcions que els competixen, amb l'excepció del futbol, que es regirà per la normativa que amb este fi dicte la seua federació esportiva.
  
10. Jornada, camps de joc i material de competició
  
En l'àmbit provincial i autonòmic, les jornades per a disputar els partits seran preferentment els dissabtes de 9 a 13 hores, i es podrà disputar partits fora de l'horari establit sempre que hi haja acord per escrit d'ambdós equips i amb l'autorització de la comissió corresponent.
  
En les competicions provincials i autonòmiques, tots els equips d'esports d'associació que siguen designats per a jugar en casa seran els responsables d'aportar per a cada trobada el material necessari i la instal·lació adequada.
  
Quan es designe un camp de joc neutral, i en la celebració de les finals autonòmiques, cada equip aportarà un baló reglamentari per al desenvolupament del partit, així com el necessari per al calfament.
  
11. Règim disciplinari
  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.
  
Es crearan els nivells i àmbits de comité de competició següents:
  
11.1 Amb caràcter general:
  
- En primera instància:
  
En competicions municipals/intermunicipals, el comité de competició que considere oportú l'organitzador de la competició.
  
En competicions provincials i d'àmbit autonòmic, el comité de competició de la federació corresponent, assistit per un responsable federatiu dels Jocs Esportius de la Comunitat Valenciana.
  
- En segona instància:
  
El comité d'apel·lació de la federació corresponent, assistit per un responsable federatiu dels Jocs Esportius de la Comunitat Valenciana.
  
- En tercera i última instància:
  
El Comité Valencià de Disciplina Esportiva, que esgota la via administrativa.
  
11.2 En les finals per concentració:
  
Quan es tracte d'una final autonòmica per concentració, i tenint en compte la necessitat de resoldre amb caràcter urgent en els breus terminis que implica este tipus de competició.
  
- Per a resoldre en primera instància:
  
Es constituirà un Comité de Competició Autonòmic integrat per cinc membres del comité organitzador de la final autonòmica.
  
El termini d'interposició de recursos serà de dos hores des de la finalització del partit, perquè els interessats realitzen al·legacions i proposen les proves que consideren pertinents.
  
El Comité de Competició Autonòmic resoldrà transcorregudes dos hores des de la interposició del recurs.
  
- En segona instància:
  
Es constituirà el Comité d'Apel·lació, integrat pel president del comité organitzador, que el presidirà, i per un representant de cada una de les federacions implicades en la concentració. Actuarà com a secretari un membre del comité organitzador.
  
El termini per a la interposició de recursos davant del Comité d'Apel·lació serà de dos hores, a comptar des que es notifique la resolució del Comité de Competició. Una vegada presentat el recurs, el comité el traslladarà als interessats perquè en les huit hores següents formulen les corresponents al·legacions, i el comité resoldrà en les dos hores següents.